Title: ประกาศกระทรวงมหาดไทย เรื่อง กำหนดรายชื่อประเทศที่ผู้ถือหนังสือเดินทางหรือเอกสารใช้แทนหนังสือเดินทางซึ่งเข้ามาในราชอาณาจักรเป็นการชั่วคราวเพื่อการท่องเที่ยวได้รับการยกเว้นการตรวจลงตราและให้อยู่ในราชอาณาจักรได้ไม่เกินสามสิบวัน (ฉบับที่ 6)

ประกาศกระทรวงมหาดไทย

ประกาศกระทรวงมหาดไทย
เรื่อง
กำหนดรายชื่อประเทศที่ผู้ถือหนังสือเดินทางหรือเอกสารใช้แทนหนังสือเดินทาง
ซึ่งเข้ามาในราชอาณาจักรเป็นการชั่วคราวเพื่อการท่องเที่ยวได้รับการยกเว้น
การตรวจลงตราและให้อยู่ในราชอาณาจักรได้ไม่เกินสามสิบวัน
(ฉบับที่ ๖)

ตามที่ได้มีประกาศกระทรวงมหาดไทย เรื่อง
กำหนดรายชื่อประเทศที่ผู้ถือหนังสือเดินทางหรือเอกสารใช้แทนหนังสือเดินทางซึ่งเข้ามาในราชอาณาจักรเป็นการชั่วคราวเพื่อการท่องเที่ยวได้รับการยกเว้นการตรวจลงตราและให้อยู่ในราชอาณาจักรได้ไม่เกินสามสิบวัน
ฉบับลงวันที่ ๑ ตุลาคม พ.ศ. ๒๕๔๕ และเพิ่มเติมอีกสี่ฉบับ นั้น

บัดนี้เป็นการสมควรกำหนดรายชื่อประเทศที่ผู้ถือหนังสือเดินทางหรือเอกสารใช้แทนหนังสือเดินทางซึ่งเข้ามาในราชอาณาจักรเป็นการชั่วคราวเพื่อการท่องเที่ยวโดยได้รับการยกเว้นการตรวจลงตราและให้อยู่ในราชอาณาจักรได้ไม่เกินสามสิบวันเพิ่มเติม
เพื่อให้เหมาะสมและสอดคล้องกับสถานการณ์ปัจจุบัน

อาศัยอำนาจตามความในข้อ ๑๓ วรรคหนึ่ง (๓) (ก)
ของกฎกระทรวงกำหนดหลักเกณฑ์ วิธีการ และเงื่อนไขในการตรวจ การยกเว้น
และการเปลี่ยนประเภทการตรวจลงตรา พ.ศ. ๒๕๔๕ ซึ่งออกตามความในมาตรา ๑๒ (๑)
แห่งพระราชบัญญัติคนเข้าเมือง พ.ศ. ๒๕๒๒ รัฐมนตรีว่าการกระทรวงมหาดไทยโดยความเห็นชอบของคณะรัฐมนตรี
เมื่อวันที่ ๓ พฤษภาคม พ.ศ. ๒๕๕๔ ออกประกาศไว้ ดังต่อไปนี้

ข้อ ๑  ให้กำหนดรายชื่อประเทศที่ผู้ถือหนังสือเดินทางหรือเอกสารใช้แทนหนังสือเดินทาง
ซึ่งเข้ามาในราชอาณาจักรเป็นการชั่วคราวเพื่อการท่องเที่ยวได้รับการยกเว้นการตรวจลงตราและให้อยู่ในราชอาณาจักรได้ไม่เกินสามสิบวัน
เพิ่มเติม จำนวน ๖ ประเทศ ดังนี้
๑. สาธารณรัฐเช็ก (Czech Republic)
๒. สาธารณรัฐฮังการี (Republic of Hungary)
๓. ราชรัฐลิกเตนสไตน์ (Principality of Liechtenstein)
๔. สาธารณรัฐโปแลนด์ (Republic of Poland)
๕. สาธารณรัฐสโลวัก (Slovak Republic)
๖. สาธารณรัฐสโลวีเนีย (Republic of Slovenia)

ข้อ ๒[๑]  ประกาศนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป

ประกาศ
ณ วันที่ ๒๓ มิถุนายน พ.ศ. ๒๕๕๔
ชวรัตน์
 ชาญวีรกูล
รัฐมนตรีว่าการกระทรวงมหาดไทย

ปริยานุช/จัดทำ
๓ สิงหาคม ๒๕๕๔

ณัฐวดี/ตรวจ
๓ สิงหาคม ๒๕๕๔

ฐิติพร/ปรับปรุง
๙ พฤศจิกายน
๒๕๕๘

[๑] ราชกิจจานุเบกษา
เล่ม ๑๒๘/ตอนพิเศษ ๗๗ ง/หน้า ๒๖/๑๒ กรกฎาคม ๒๕๕๔